kardosdrur/scandi-wiki huggingface dataset:
Trøllanes

Trøllanes er en færøsk bondebygd, som overvejende lever af landbrug, på det nordøstlige Kalsoy. Bygden var indtil 2005 en del af Mikladalur kommune. 1. januar 2005 blev Mikladalur kommune lagt sammen med Klaksvík kommune.
Trøllanes var, indtil den nye 2248 meter lange tunnel fra Mikladalur blev åbnet for trafik i 1985, isoleret, da den var vanskeligt tilgængelig både fra land og fra havet.

Fra bygden kan man gå ud til den nordlige spids af Kalsoy. Her ligger der et fyr, og herfra har man en enestående udsigt til Kunoy med Kunoyarnakkur og videre til Viðoy med Kap Enniberg. I nærheden af fyret ved Kalvík befinder der sig en af Færøernes største kolonier af Rider: Se Ride (fugl) og Færøernes fugle

Fjeldet Nestindur (787 m.) syd for Trøllanes er Kaloys højeste punkt.

Bilfærgen "Sam" sejler fra Klaksvík til Syðradalur flere gange daglig, hvorfra der er busforbindelse til Trøllanes.

I Trøllanes laver man stadig den gamle færøske fårekød specialitet "Garnatálg". Tarmfedtet formes til en stor oval klump, som lufttørres. Den færdige Garnatálg skæres i skiver, steges på en pande og spises som tilbehør til restfisk. (lufttørret fisk)

Sagn 
Et sagn fortæller at Trøllanes hedder således fordi bygden hvert år til Helligtrekongersdag (6. januar) blev invaderet af trolde. Det var så galt, at indbyggerne tog til Mikladalur mens det stod på.

En gang blev en gammel kone tilbage i bygden, for hun var for svag til at kunne klare turen til Mikladalur. Hun gemte sig under et bord mod aftenen da troldene kom væltende. De begyndte straks at synge og danse og larme, og konen blev til sidst så bange at hun udbrød ’Jesus se nåde i mig’. Da troldene hørte navnet "Jesus", som de jo hader, blev de forskrækkede og løb skrigende deres vej. Siden har man ikke set trolde i Trøllanes.

Historie 
Trøllanes er første gang nævnt i 1584. Der var kun to gårde i bygden. I det 18. hundrede var der fire bosteder, og i det 20. århundrede fem bosteder.

 1686 – Den 23. juli overfalder 8 sørøvere bevæbnet med med geværer og stikvåben den ellers vanskelig tilgængelige bygd. Sørøverne stjal talg, vadmel og andet tøj. Skibet var en slup af en type som hollandske og engelske fiskere brugte i denne tidsperiode. Hændelsen er noteret i de færøske tingbøger
 1842 – Mikladalur, der er forpligtet til at stille 4 mand til Trøllanes` 8-mandsfarer, søger forgæves at slippe fri for denne forpligtelse
 1942 – 8 mand fra den af tyskerne sænkede skonnert "Polarbjørn" af Vágur ankommer til Trøllanes efter 53 timers roning
 1983 – I december indsætter Lagtinget helikopteren "Snipan" til bl.a. Trøllanes. Rutebåden "Barsskor" kan ofte i dårligt vejr ikke anløbe landingspladsen
 1985 – Den 2248 m. lange tunnel mellem Mikladalur og Trøllanes åbnes for færdsel

Billedgalleri

Ekstern henvisning 
faroeislands.dk

Byer på Færøerne
Hanne Mailand

Hanne Mailand (født 1940) er kunstmaler.

Hun er uddannet på Det Kongelige Danske Kunstakademi i København 1964 – 1971 hos professor Søren Hjorth Nielsen, professor Dan Sterup-Hansen og professor Helge Bertram. Hanne Mailand er bosiddende på Bornholm.

Hendes værker er solgt til bl.a.: 
 Statens Kunstfond, 
 Ny Carlsbergfondet ,
 Århus Kunstforening af 1847,
 Kunstmuseet Trapholt, Kolding .
 Udenrigsministeriet, 
 Socialministeriet ,
 Roskilde Kommunes Kulturfond,
 Gotlands Kulturnævn, 
 Ystad Kunstmuseum, 
 Bornholms Kunstmuseum

Faste udsmykninger, blandt andet: 
 Dansk Sygeplejeråds Hus, København.
 Dansk Sygeplejeråds Højskole, Århus
 Bornholms Centralsygehus
 Bornholms Folkehøjskole
 Danmarks Radio 
 Amtssygehuset i Kolding
 Amtssygehuset i Sønderborg.

Eksterne kilder/henvisninger 
 Hanne Mailand. Maleri – Oliekridt
 

Malere fra Danmark
Derbyshire

Derbyshire er et amt (county) i den engelske region East Midlands, hvor en stor del af Peak District National Park befinder sig. Amtet strækker sig over 2.625 km² og har 981.200 indbyggere.

Med 233.700 indbyggere er Derby den største by i Derbyshire efterfuldt af Amber Valley med 118.600 og Chesterfield med 100.000, men ellers består det meste af amtet af tyndtbefolkede landbrugsområder.

Med grænser op til Greater Manchester, West Yorkshire, South Yorkshire, Nottinghamshire, Leicestershire, Staffordshire og Cheshire er Derbyshire beliggende i Englands midte, og huser den gård i England, der ligger fjernest fra havet.

Økonomien i det vestlige Derbyshire er baseret på landbrug, mens man i Bolsover-distriktet i det østlige Derbyshire tidligere baserede økonomien på minedrift.

Byen Repton i det sydlige Derbyshire var en af hovedstæderne i det tidligere Mercia, og flere medlemmer af dets royale familie ligger begravet i byens kirke.

Jakobsstige blev i 2002 valgt som Derbyshires amtsblomst, og i 2006 fik amtet sit eget uofficielle flag.

Kildehenvisninger
Onsevig

Onsevig er en lille bebyggelse på det nordvestlige Lolland, 13 km nord for Nakskov. Onsevig er centreret omkring en havn anlagt 1918-1919. Landsbyen er opkaldt efter den lille vig, som afgrænser lokalsamfundet mod vest. Ifølge Den Store Danske Encyklopædi er navnet "Onse Wig" første gang registreret i 1692, og Onse kommer måske af gudenavnet Odin. Onsevig var tidligere et udskibningssted og fiskerleje. Havnen benyttes i dag især af lystbåde. 

Onsevig er et kystkulturmiljø med store rekreative, naturmæssige og visuelle oplevelser.  

Den dybe vig, kysten, skovene og de karakteristiske smalle tværgående skovparceller, giver en varierede naturoplevelse, man kun finder få steder i Danmark.  

Fiskeri- og lystbådehavnen sætter sit præg på byen i dag sammen med rækken af huse langs Byskovvej,- her finder man også Restaurant "Den Fuldkomne Fisker" og Onsevig Camping. 

I midten af 1800-tallet fungerede Onsevig som udskibningssted og i 1918-19 blev der anlagt en fiskerihavn. Allerede i slutningen af 1800-tallet var der ud over skibsbroen en kro og enkelte huse. Husene lå lidt væk fra kysten, og siden er der opstået en bymæssig bebyggelse.

Referencer 

Lokaliteter i Lolland Kommune
Francisco Ventoso

Francisco José Ventoso Alberdi (født 6. maj 1982 i Reinosa, Kantabrien) er en tidligere professionel spansk landevejscykelrytter.

Eksterne henvisninger 

 

Mandlige cykelryttere fra Spanien
Leif Hoste

Leif Hoste (født 17. juli 1977) er en belgisk tidligere landevejscykelrytter. Han er mest kendt for at have kommet på andenpladsen i Flandern Rundt tre gange: i 2004, 2006 og 2007.

Eksterne henvisninger 

 

Mandlige cykelryttere fra Belgien
Halsted

Halsted er en lille landsby på Lolland som grænser op til motortrafikvejen til Tårs Færgehavn. Fra landsbyen er der 7 kilometer til Nakskov og 22 til Maribo. Den ligger i Lolland Kommune og tilhører Region Sjælland.

I Halsted ligger Halsted Kirke, Halsted Kloster samt Halstedhus Efterskole.

Lokaliteter i Lolland Kommune
Odden Færgehavn

Odden Færgehavn er en færgehavn på Sjællands Odde; fra Odden er der forbindelse til Ebeltoft og Aarhus med katamaranfærge.

Odden Færgehavn er ejet af A/S Storebælt.

Færgehavne
Havne i Danmark
Bygninger, konstruktioner og anlæg i Odsherred Kommune
DXA-skanning

DXA-skanning (Dual energy X-ray absorptiometry) er en metode til at måle knoglevævets mineraltæthed (bone mineral density, BMD). 
 Røntgenstråler sendes mod måleområdet og en detektor på den anden side af patienten opfanger den stråling, som slipper igennem patienten. Jo større strålemængde, der passerer, jo mindre knoglemineraltæthed. Man anvender røntgenstråler med to forskellige bølgelængder, idet man herved kan eliminere betydningen af muskler og fedtvæv.

DXA-skanning bruges f.eks. til undersøgelse for osteoporose, hvor en T-score under -2,5 tolkes som osteoporose.
DXA-skanning kan også bruges til måling af muskel- og fedtmasse.
Stråledosis ved DXA-skanning er lille, typisk under 1/100 af den naturlige baggrundsstråling i et år.

Radiologi
Tom Harkin

Tom Harkin (født 19. november 1939 i Cumming, Iowa) er en amerikansk politiker og senator fra det demokratiske parti, som repræsenterer Iowa i USA's senat. Harkin har også siddet i Repræsentanternes hus fra 1974 til 1984, da han blev valgt ind i senatet. Han er nu leder for senatskomiteen for landbrug, erhverv og skovbrug.

Tom Harkin var kandidat til demokraternes præsidentnomination i 1992. Han var en tidlig favorit og vandt det første primærvalg i sin hjemstat Iowa. I næste primærvalgstat, New Hampshire, gik det dårligere og Bill Clinton, som tog en god andenplads, fik det nationale mediefokus på sig. Efter det eksploderede valgkampagnen og Harkin trak sig som kandidat og støttede Bill Clinton, efter at have vundet kun Iowa, Idaho og Minnesota. 

Harkin blev ofte nævnt som mulig vicepræsidentkandidat for Al Gore i 2000, men Gore valgte til slut senator Joe Lieberman fra Connecticut.

Eksterne henvisninger 

Medlemmer af Senatet i USA
Personer fra Iowa
Mila Kunis

Milena Markovna "Mila" Kunis (født 14. august 1983 i Tjernivtsi, Ukraine under det tidligere Sovjetunionen) er en ukrainsk/amerikansk skuespillerinde. Hun er mest kendt for sin rolle som Jacqueline "Jackie" Burkhart i tv-serien Dengang i 70'erne og for at lægge stemme til figuren Meg Griffin i den animerede serie Family Guy. Hun har derudover spillet den sorte svane Lily overfor den oscarvindende skuespiller Natalie Portman i balletfilmen Black Swan.

Privat 
Hendes familie flyttede til Los Angeles, Californien (USA), da hun var syv år gammel. Hun lærte engelsk ved at se The Price Is Right, hvor værten Bob Barker talte langsomt nok til at hun forstod ham.

Hun var forlovet med den tidligere barnestjerne Macaulay Culkin. Hun blev senere forlovet med skuespilleren Ashton Kutcher, og de har en datter og en søn født i november 2016.

Filmografi
 A Bad Moms Christmas (2017)
 Bad Moms
 Friends with Benefits
That 70's show
Ted

Referencer

Eksterne henvisninger 

 
 Biografi fra hjemmesiden for tv-serien That '70s Show 

Skuespillere fra USA
Tegnefilmsdubbere fra USA
Stemmer i Family Guy
Jøder fra USA
Amerikanere i 1900-tallet
Amerikanere i 2000-tallet
Christophe Rinero

Christophe Rinero (født 29. december 1973 i Moissac) er en fransk tidligere landevejscykelrytter som kørte for Agritubel. Rineros største sejr kom da han vandt Tour de l'Avenir i 1998 og den Prikkede bjergtrøje i Tour de France 1998.

Eksterne henvisninger 

Mandlige cykelryttere fra Frankrig
Samosa

En samosa er en gammel ret hvis oprindelse fortaber sig i fortiden, navnet kan spores tilbage til det persiske sanbosag. Den er i dag meget udbredt i hele Mellemøsten, det nordøstlige Afrika, det Indiske subkontinent, og dele af Centralasien. Retten er en trekant af dej med fyld stegt i olie, fyldet består typisk af løg, ærter, kartofler samt krydderier. Samosa tilberedes ofte som vegetarret, men den kan også tilberedes med kød, oftest fårekød eller kylling.

Blandingen lægges på en dej, som foldes så den danner en trekant. Derefter steges den kortvarigt i olie, hvorefter den drypper af og er klar til servering.

Noter 

Snacks
Mad fra Indien
Mad fra Tyrkiet
Norðtoftir

Norðtoftir er en færøsk bygd på øen Borðoys nordøst-side, som ligger for enden af den anden tunnel efter Klaksvík. Vejen går videre nordpå til Norðdepil.

I bygden ligger der en lakseopdrætstation, indrettet med klækkerum, yngelafdeling med runde 2 meter kar, og et stort recirkuleringsanlæg med 6 runde glasfiber tanke med en diameter på ca. 8 meter og en dybde på ca. 3 meter. Hver tank har sit eget biofilter. Ude i fjorden er der et laksehavbrug.

Norðtoftir blev første gang nævnt på skrift i 1584. 1835 begyndte den første skoleundervisning. Forfatteren Herman Bang opholdt sig af og til i bygden, hvor han skrev en del af sine værker.

Ekstern henvisning 
faroeialands.dk

Byer på Færøerne
Borðoy
Stiftstidende

Stiftstidende, i daglig tale oftest blot Stiften, er det fælles navn for lokale dagblade i stiftsbyerne Aalborg, Århus og Odense. Oprindeligt havde også Ribe og Viborg en Stiftstidende. Politisk har aviserne alle været af borgerlig og overvejende konservativ observans, men er i dag partipolitisk uafhængige.

Ældst er Aalborg Stiftstidende (senere med fornavnet Nordjyske), der udkom første gang i 1767. I 1772 fulgte Fyens Stiftstidende efter. I 1773 kom Viborg Stiftstidende på gaden og i 1786 grundlagdes Ribe Stiftstidende (senere JydskeVestkysten). I 1794 kom Århus Stiftstidende til. Haderslev Stiftstidende var desuden navnet på en avis, der udkom 1921-1929. Sjællands Stiftstidende udkom fra 1947-1958 – og havde som den eneste ikke sin hovedredaktion i en stiftsby.

Mens Nordjyske og Fyens Stiftstidende fortsat ejes af udgiverselskaber uden tilknytning til landets store bladhuse, er Århus Stiftstidende blevet opkøbt af Berlingske Media, der også ejer halvdelen af JydskeVestkysten.

I en årrække havde Aalborg, Fyens og Århus Stiftstidende sammen med JydskeVestkysten et samarbejde under navnet De 3 Stiftstidender og Jydske Vestkysten. Samarbejdet omfattede dels annoncer, dels redaktionelt stof, bl.a. gennem et nyhedsbureau, der leverede meget af indlandsstoffet. I dag er samarbejdet ophørt. Nordjyske og Fyens Stiftstidende havde dog nogle år et redaktionelt samarbejde, der bl.a. indebar en fælles Christiansborg-redaktion.

Referencer 

Aviser fra Danmark
Ognenny Ostrov

Ognenny Ostrov (Russisk: Огненный остров) "Ildøen", er en lille ø på Novozerosøen, beliggende i Vologda regionen, Rusland ca. 400 kilometer nord for Moskva. På øen ligger et tidligere kloster som nu er omdannet til et fængsel for dødsdømte russere.

Øens ortodokse kloster blev grundlagt i år 1517 af Sankt Cyril af Novozero, efter at han havde set en "ildsøjle" ramme øen. Klosteret danner baggrunden i filminstruktør Vasily Shukshins film “Røde roser” fra 1973 og i nogle af forfatteren Alexandr Yashin historier.

Efter Oktoberrevolutionen i 1917 blev klosteret konverteret til et fængsel beregnet på "revolutionens fjender". I løbet af 1930 og 1940erne fungerede det som fængselskoloni til ofrene for Stalins store udrensninger. Efter Stalins død i 1953 blev det omdannet til et regulært fængsel for ikke-politiske kriminelle.

I 1997 blev fængslet dedikeret udelukkende til indsatte med livstids- eller dødsstraf-domme. Efter eksekveringerne af dødsstraf blev indstillet i 1996 er dødsstraf automatisk blevet omgjort til livstid. Der er i dag omkring 193 indsatte i fængslet der officielt går under navnet Fængsel num. OE 256/5 – og "Pyatak" af de indsatte, efter det russiske ord for "fem" ("пять"), det sidste ciffer i det officielle navn.

Media 
 Three Days and Never Again (Last Visit). Video. 53 min. Director: Alexsandr Goutman, 1998.

Eksterne henvisninger 
 Sentenced to Life on Fire Island . 23. december 2004. 
 Sentence to Life on Fire Island . Photo Essay. The Moscow Times, 23. december 2004 
 Dødens ø, 24. maj 2001 
 Google Maps Location.

Øer i Rusland
Fængsler i Rusland
Øer i søer
Denmark (New York)

Denmark er en amerikansk by i staten New York, i Lewis County. I 2000 havde byen et indbyggertal på 2.747. De 802 af dem bor i landsbyen Copenhagen NY .

Eksterne kilder/henvisninger

Byer i New York
Grigorij Grabovoj

Grigorij Petrovitj Grabovoj (, ; født 14. november 1963 i Asykata, Juzjno-Kazakhstanskaja oblast, Kasakhstan) er en russisk, religiøs kultleder, der hævder at kunne afskaffe døden, genoplive de døde, helbrede kræft og aids, teleporterere samt på afstand finde mekaniske fejl på flyvemaskiner. Flere kilder kalder ham en kultleder. Han står desuden bag partiet DRUGG, som i et kommuniké den 17. marts 2006 bekendtgjorde, at Grabovoj i 2008 ville blive russisk præsident og som den første handling ville indføre en lov, der forbyder død. Han har været gift to gange og har tre børn fra hvert ægteskab.

Han lovede de sørgende mødre fra Terrorangrebet mod Dubrovka-teateret i Moskva ([2002]]) og terrorangrebet i Beslan (2004) at han kunne genoplive deres døde børn, mod betaling. Den 7. april 2006 blev Grabovoj arresteret på et hotel i Moskva og tilbageholdt mistænkt for ulovligt at have franarret penge fra forældrene i Beslan. En anklage, der indebærer en straf på op til tre år i fængsel. Den 17. maj 2006 afviste Moskvas lokalret Grabovojs advokaters appelsag. Grabovoj blev løsladt 21. maj 2010.

Noter

Eksterne henvisninger 
 Hjemmeside 
 Hjemmeside på engelsk 
 DRUGG officiel side 
 Biografi  
 Cult head 'conned parents with vow to resurrect Beslan dead', The Scotsman, 7. april 2006 
 Cult Preys On Beslan’s Bereaved , St. Petersburg Times, 27. september 2005. 

Terrorangrebet i Beslan
Personer fra Kasakhstan
Religiøse ledere
Matanans

Matanans er et tekstbaseret DOS-spil fra 1989, som er udviklet af Michael Damkvist.
Spillet er beregnet til op til fire spillere af gangen, og går ud på at konkurrere om hvem, der kan tjene flest penge inden for et, to eller tre år. Man kan søge arbejde, spille på heste, købe/sælge aktier mv.

Spillet er gratis tilgængeligt.

På nutidens computere er det nødvendigt med en DOS-utility, der kan afvikle programmer langsommere.

Computerspil fra 1989
DOS-spil
Alexis Bledel

Kimberly Alexis Bledel (født 16. september 1981 i Houston, Texas) er en amerikansk skuespiller og tidligere model (1996-1999). Hun er bedst kendt for sin rolle som Rory Gilmore i tv-serien Gilmore Girls (2000-2007) og for filmene Tuck Everlasting (i rollen som Winnifred "Winnie" Foster), Sin City (i rollen som Becky) og The Sisterhood of the Traveling Pants (i rollen som Lena Kaligaris). Alexis er meget gode venner med Lauren Graham, som spiller den unge mor i Gilmore Girls.

Privat 
I 2012 begyndte Bledel at date Vincent Kartheiser. Parret annoncerede deres forlovelse i marts 2013 og giftede sig i juni 2014.

Referencer

Eksterne henvisninger 

 

Filmskuespillere fra USA
Tv-skuespillere fra USA
Dansk-amerikanere
Turnbull

Turnbull klanen er en skotsk klan, der nu er er udbredt over det meste af Nordamerika og Europa.Skotland
Klaner

Der er cirka 750.000 klanmedlemmer, der derved gør den til en af de største. Deres våbenskjold er et tyrehoved. Navnet skulle efter sigende komme af, at en William Rule engang reddede Robert 1. af Skotland, fra en olm tyr ved at gribe den i hornene og vælte den omkuld. Som belønning fik han navnet Turnbull (Turn-e-bull). Klanens motto er da også "I saved the king".
Libor Sionko

Libor Sionko (født 1. februar 1977 i Ostrava) er en tidligere tjekkisk fodboldspiller. Han indstillede sin karriere i sommeren 2012, hvor han som afslutning på karrieren spillede to sæsoner i Sparta Prag. Sionko spillede inden da 2½ år i F.C. København. Hans primære position var på højre midtbane og sekundært på den centrale midtbane.

Karriere

FC København 
Han skiftede til F.C. København fra den skotske klub Glasgow Rangers i august 2007 og debuterede for klubben på udebane imod AGF den 4. august 2007. Sidste kamp for FC København var d. 16. december 2009 imod Sparta Prag i UEFA Europa League. Han scorede sit første mål for F.C. København i sejren på 5-2 over Esbjerg fB den 11. august 2007 (målet til 3-1).

Mens Sionko spillede i FC København dannede han også duo med sin tidligere holdkammerat i F.C. København Zdeněk Pospěch på det tjekkiske landshold.

Han blev i år 2008 kåret som årets spiller i F.C. København.

Sparta Prag 
Den 13. januar 2010, blev han enig med F.C. København om at få ophævet sin kontrakt.. Dagen efter den 14. januar skrev han kontrakt med sin tidligere klub Sparta Prag
Her spillede han frem til sommeren 2012, hvor han indstillede karrieren.

Referencer 

Fodboldspillere fra Tjekkiet
Fodboldspillere fra Rangers F.C.
Fodboldspillere fra Austria Wien
Fodboldspillere fra FC København
Fodboldspillere fra Sparta Prag
Personer fra Ostrava
Deltagere ved verdensmesterskabet i fodbold 2006
Deltagere ved det europæiske mesterskab i fodbold 2008
Jump Back: The Best of The Rolling Stones

Jump Back: The Best of The Rolling Stones er det sjette officielle opsamlingsalbum fra The Rolling Stones, og det blev udgivet verden over, undtaget i Nordamerika, i 1993. I Nordamerika blev det først udgivet i 2004, to år efter Forty Licks.

Dette var det første Rolling Stones opsamlingsalbum på CD.  Jump Back: The Best of The Rolling Stones strakte sig over perioden 1971 – 1989 med Sticky Fingers fra 1971 til det sidste studiealbum Steel Wheels fra 1989. 

Det var deres første udgivelse under deres nye kontrakt med Virgin Records, der blev underskrevet i november 1993 (mens Voodoo Lounge blev indspillet). 

 Jump Back: The Best of The Rolling Stones  blev nummer 16. i England, og blev en blivende sælger. Til trods for den sene udgivelse i USA i 2004, lykkes det den at få en 30. plads og sælge platin.

Spor 

Alle sangene er skrevet af Mick Jagger and Keith Richards udtaget hvor andet er påført.

"Start Me Up" – 3:34 
"Brown Sugar" – 3:48 
"Harlem Shuffle" (Bob Relf, Ernest Nelson) – 3:24 
"It's Only Rock 'n' Roll" – 5:07 
"Mixed Emotions" (edit version) – 3:59 
"Angie" – 4:31 
"Tumbling Dice" – 3:45 
"Fool to Cry" (edit version) – 4:06 
"Rock and a Hard Place" (edit version) – 4:11 
"Miss You" (edit version) – 3:34 
"Hot Stuff" (edit version) – 3:30 
"Emotional Rescue" – 5:39 
"Respectable" – 3:07 
"Beast of Burden" (edit version) – 3:28 
"Waiting on a Friend" – 4:35 
"Wild Horses" – 5:43 
"Bitch" – 3:36 
"Undercover of the Night" – 4:33 

Opsamlingsalbum fra 1993
Rolling Stones-opsamlingsalbum
Pinneberg

Pinneberg (ˈpɪnəbɛʁk) er en by i det nordlige Tyskland og samtidig hovedby i Pinneberg Amtkreds i delstaten Slesvig-Holsten. Byen har 41.778 indbyggere (30. Sep. 2006) og ligger cirka 18 kilometer nordvest for Hamborgs centrum.

Historie 

Det ældste slot i Pinneberg, blev bygget omkring 1200, og har været tingsted i adskillige århundreder. I 1370 blev slottet erobret af greve Adolf 8. af Schauenburg og Holsten-Pinneberg.

I 1397 blev Pinneberg første gang nævnt i officielle retsdokumenter som tingsted.

I 1472 blev opført et renæssanceslot i stedet for det gamle slot. Det led alvorligt skade i 1627 og 1657 og blev endegyldigt nedrevet i 1720. Mellem 1765 og 1767 opførtes et Drostei, det vil sige en embedsbolig for Drosten Hans von Ahlefeldt. Dette bygningsværk, formentlig skabt af Ernst Georg Sonnin, er det fornemmeste eksempel på Barok arkitektur i distriktet Pinneberg.

Befolkningsudvikling: i 1835 1.031, i 1840 1.029, i 1845 1.087, i 1855 1.962 og i 1860 2.818 indbyggere.

Efter, at tjenestefolk og håndværkere havde bosat sig i nærheden af slottet, voksede bebyggelsen langsomt og fik først købstadsrettigheder i 1875, skønt det havde været sæde for den danske landdrost siden 1640 og sæde for den preussiske distrikts-administrator siden 1866 i Provinsen Slesvig-Holsten.

I 1905 indlemmedes bebyggelsen ‘Pinneberger Dorf’ (landsby) og i 1927 landsbyerne Thesdorf og Waldenau.

Efter 2. verdenskrig voksede indbyggertallet i Pinneberg mangefoldigt som følge af flygtningestrømme fra de tvangsafståede østtyske egne, især Østpreussen. Senere formåede Pinneberg - i modsætning til mange andre byer i Slesvig-Holsten at fastholde sit højere antal af indbyggere.

Noter

Litteratur 
 Adolph Frederik Bergsøe: Den danske Stats Statistik, Første bind; København 1844
 Johannes von Schrödèr: Topographie des herzogthums Holstein, des fürstenthums Lübek und der freien und Hanse-Städte Hamburg und Lübek; Zweiter Band; Oldenburg 1856 
 "Folketællingen i Kongeriget Danmark, Hertugdömmet Slesvig, Hertugdömmet Holsteen og Hertugdömmet Lauenborg den 1ste Februar 1860! (Meddelelser fra Det Statistiske Bureau, Sjette Samling), Kjøbenhavn 1861

Eksterne henvisninger 

 www.pinneberg.de 

Byer i Kreis Pinneberg
Forstæder til Hamborg
St. Petersburg Times

St. Petersburg Times er en stor engelsksproget avis i Sankt Petersborg, Rusland der udkommer to gange om ugen; tirsdag og fredag. Avisen uddeles gratis i cafér, restauranter, hoteller og lignede.

Avisen retter sig hovedsagligt mod udlændinge der arbejder i Skt. Petersborg, turister samt russiske indbyggere der interessere sig for engelsk sprog. Avisen beretter om lokale historier og om international politik og finans. Den har været udgivet siden maj 1993.

Avisen, sammen med søsterpublikationen i Moskva Moscow Times, er ejet af Independent Media.

Eksterne henvisninger 
 St. Petersburg Times 
 Moscow Times 
 Independent Media

Referencer 
 

Aviser fra Rusland
Etableret i 1993